Republica Belarus

 

Teritoriu şi populaţie

Suprafaţa teritoriului Belarusului este de 207.600 kilometri pătraţi. La 1 ianuarie 1996 populaţia republicii însuma 10.265.200 locuitori. În 1989, populaţia belarusă reprezenta 77,9%, populaţia rusă reprezinta 13,2%, ucraineni 2,9%, evrei şi tătari 1,1%, ţigani şi lituanieni 0,1%. Alte naţionalităţi sunt reprezentate în procente mai mici: 1 la mie.

Minsk este capitala Republicii Belarus şi are 1.700.300 locuitori. Densitatea populaţiei în Belarus este mică: 49 locuitori pe kilometru pătrat. 

Vecini: Federaţia Rusă la est, Polonia în vest, Lituania şi Letonia la nord şi Ucraina în sud. 

 

Împărţire administrativă şi teritorială: 

De la 1 ianuarie 1996, Republica Belarus cuprinde 6 entităţi administrative teritoriale, cu capitalele: Brest, Vitebsk, Gomel, Mogilev şi Minsk, 118 regiuni, 102 oraşe şi comune, 100 târguri.

 

Legislaţie-Legalitate

Istoria legislaţiei din Belarus are la bază Statutul Marelui Ducat al Lituaniei care a servit ca model pentru legislaţia din Belarus. Aceasta a fost concepută în timpul secolului al XVI – lea şi a fost prima Constituţie europeană şi primul Cod legislativ. Ele au servit, mai târziu, drept etalon pentru naţiunile europene. Statutul Marelui Ducat al Lituaniei este considerat ca unul din cele mai importante modele pentru cultura Belarusului, Lituaniei şi Poloniei.

Sovietul Suprem al Belarusului şi-a declarat suveranitatea la 27 iulie 1990 şi a adoptat noua Constituţie la 15 martie 1994.

În momentul în care Alexandr Lukaşenko a devenit preşedinte, a eliminat toate caracterele unui stat constituţional, a modificat decisiv Constituţia şi a dizolvat parlamentul.

Este dificil de descris legalitatea din Belarus astăzi. 

Există legi şi reguli ignorate de guvern şi se constată multe violări ale acestora, aşa încât putem afirma că nu există reguli de bază ale unui stat de drept care să constituie fundamentul legislaţiei în Belarus. Alte legi sau reguli sunt mereu create, schimbate, dar violate apoi, de preşedinte, singurul legiuitor. 

Evoluţia politică şi viitorul Belarusului în general, depind doar de o singură persoană: preşedintele Belarusului.

Lukaşenko a oprimat cultura naţională, istoria Belarusului, a ignorat limba de stat şi a persecutat în mod curent drepturile fundamentale ale omului, avocaţilor şi ziariştilor. 

 

Emblema naţională a Republicii Belarus:

Stema naţională şi steagul naţional au fost aprobate prin decizia referendumului din mai 1995, când a fost votat un decret prezidenţial al preşedintelui Lukaşenko referitor la acest subiect. Stema naţională şi steagul naţional sunt simboluri ale suveranităţii naţionale, dar sunt inspirate decisiv din vechile simboluri sovietice ale ţării.

 

Puterea de stat:

Republica Belarus este, după declaraţiile politicienilor din Belarus, “un stat democratic” social, unitar, care protejează independenţa şi integritatea teritorială.

Corpul suprem reprezentativ şi singurul legiuitor este Sovietul Suprem al Republicii Belarus. Preşedintele Belarusului este şeful statului şi al puterii executive.

Cabinetul Miniştrilor este subordonat preşedintelui şi reprezintă puterea executivă, la cel mai înalt nivel (înainte de adoptarea Constituţiei din1994 şi de alegerile prezidenţiale, aceste funcţii erau îndeplinite de Consiliul de Miniştri al Republicii Belarus).

Sovietul Local al Deputaţilor, conducător executiv, ia decizii în acord cu sistemul jurisdicţional şi cu problemele locale şi implementează aceste decizii la cel mai înalt nivel al structurilor statului.

Puterea juridică a Republicii Belarus este în mâna Curţii.

Curtea Constituţională exercită controlul asupra constituţionalităţii legilor şi al altor acte normative ale statului. 11 membri ai Curţii Constituţionale sunt aleşi de către Sovietul Suprem, dintre experţii jurişti. Mandatul constituţional al membrilor Curţii este de 11 ani. 

Consiliul Suprem Belarus (parlamentul) este organul legislativ suprem, cu activitate permanentă, al ţării, compus dintr-o singura cameră şi alcătuit din 260 de deputaţi, aleşi pentru o perioadă de cinci ani. 

1. Între competenţele Consiliului Suprem enumerăm:

· aprobarea referendumurilor;

· adoptarea de legi şi hotărâri, inclusiv Constituţia ţării;

· stabilirea direcţiilor de baza ale politicii interne şi externe a statului;

· elaborarea doctrinei militare;

· declararea războiului şi a păcii;

· confirmarea bugetului naţional;

· stabilirea impozitelor şi taxelor republicane.

2. Preşedintele Consiliului Suprem, primul vicepreşedinte şi cei doi vicepreşedinţi sunt aleşi din corpul deputaţilor confirmaţi.

Pentru desfăşurarea şi organizarea activităţii legislative, pentru analizele prealabile şi pregătirea problemelor în vederea examinării în plen, precum şi pentru realizarea controlului privind înfăptuirea legilor, sunt alese comisiile permanente ale Consiliului Suprem. 

In scopul organizării activităţilor Consiliului Suprem a fost desemnat Prezidiul acestui organism, în componenţa căruia intră preşedintele, primul vicepreşedinte şi vicepreşedinţii, precum şi deputaţi, în ordinea prevăzută de Regulamentul Consiliului Suprem. Prezidiul este condus de preşedintele Consiliului Suprem. 

3. La 10 decembrie 1995, ca rezultat al alegerilor din mai-iunie şi al alegerilor repetate din noiembrie-decembrie din acelaşi an, a fost ales Consiliul Suprem în a 13-a legislatură, într-o componenţă de 197 deputaţi (cvorumul este de 174), rămânând vacante 63 de mandate.

a. La 10 ianuarie 1996, a fost ales preşedintele Consiliului Suprem în persoana lul S.G. Sareţki, preşedintele Partidului Agrarian. Ca prim vicepreşedinte a fost ales V.N. Novikov, secretar al CC al Partidului Comuniştilor, iar ca vicepreşedinţi I.G. Malumov (din administraţia prezidenţială) şi G.D. Karpenko (din funcţiunea “Grajdanskoe deistvie”).

b. De asemenea, au fost aleşi 7 din 9 membri ai Prezidiului Consiliului Suprem: preşedintele, primul vicepreşedinte, cei doi vicepreşedinţi şi M.I. Ghiruti (liderul fracţiunii agrariane), S.I. Kaliakin (liderul fracţiunii comuniştilor şi primul secretar al acestui partid), N.V. Konoplev (liderul fracţiunii “Soglasie”).

c. Au fost înregistrate 5 fracţiuni parlamentare ale deputaţilor:

· agrarieni – 47 deputaţi;

· comunişti - 44 deputaţi;

· “Soglasie” – 59 membri din rândurile deputaţilor independenţi din cercurile din jurul preşedintelui ţării;

· “Grajdnskoe Deistvie” – 17 deputaţi

· “Soiuz truda” -16 membri.

a. S-au creat 15 comisii permanente şi 12 subcomisii, pe următoarele probleme:

· legislaţie;

· securitate naţională, apărare şi lupta pentru combaterea criminalităţii;

· industrie, transporturi, construcţii, energetică, comerţ şi servicii pentru populaţie, legături şi informatică;

· analizarea catastrofei de la Cernobâl;

· ecologie şi folosirea resurselor naturale;

· agricultură şi dezvoltarea socială a statului;

· învăţământ, cultură şi ştiinţă;

· politică socială şi muncă;

· construcţia de stat şi autoconducerea locală;

· drepturile omului, problema naţională, mijloace de informare în masă;

· etc

 

Preşedintele Belarusului: 

Fiecare cetăţean al Belarusului, peste 35 de ani este apt pentru a participa la scrutinul prezidenţial, dacă a trăit cel puţin 10 ani în Republica Belarus. Ca şef al statului şi preşedinte al autorităţii executive, Lukaşenko a ţinut să apere suveranitatea, securitatea naţională şi integritatea teritorială a Republicii, stabilitatea politica şi economică.

În 1990 Lukaşenko a fost ales deputat în Sovietul Suprem al Republicii Belarus. 

A înfiinţat mişcarea “Comuniştii pentru democraţie’.

A fost ales ca preşedinte al Comisiei Sovietului Suprem pentru investigarea activităţilor businnes, create sub autoritatea administraţiei statului (aprilie 1993 – iulie 1994).

Lukaşenko este Preşedinte al Consiliului de Securitate şi este Comandantul Suprem al Forţelor Armate.

În 1995 a fost desemnat membru de onoare al Academiei de Ştiinţe Sociale din Rusia. 

Imediat ce a fost ales în fruntea ţării, Aleksandr Lukaşenko a început, pe etape, să treacă la marginalizarea forţelor naţionaliste care se opuneau politicii sale. Apoi a redus la tăcere şi celelalte partide: comuniştii, agrarienii, liberalii şi anumite cercuri ale fostei nomenclaturi. De asemenea, a înlăturat şi oficiali din administraţie, care păreau să nutrească o viziune diferită asupra interesului naţional. După ce a strâns în mâna sa toate pârghiile de comandă, el a numit o administraţie ramificată şi a creat instituţiile actuale, în urma crizei din noiembrie 1996 în care s-a confruntat cu parlamentul. Lukaşenko a reuşit, datorită medierii premierului rus, Viktor Cernomîrdin, să organizeze un referendum care i-a permis, cu o majoritate de 70% dintr-un număr de 84% participanţi la vot, să modifice Constituţia în punctele principale, să-şi prelungească mandatul până în 2001 şi să instituie o Cameră a Reprezentanţilor, formată numai din deputaţi care i se supun neconditionat. Datorită faptului că acest referendum s-a derulat în condiţii discutabile, iar preşedintele comisiei electorale, Viktor Honchar, fusese demis înaintea votului, Consiliul Europei şi ţarile occidentale nu au recunoscut acest scrutin. De asemenea preşedintele Curţii Constituţionale a statului Belarus, Valerii Tikinia şi-a dat demisia şi l-a acuzat pe Lukaşenko că “a distrus democraţia şi a instituit o dictatură.

În 1994, preşedintele Lukaşenko a zdrobit opoziţia principală, cea naţionalistă, grupată în Frontul Poporului Bielorus. În cursul crizei din 1996, opoziţia a creat o Masă rotundă, formată din o parte a comuniştilor (care s-au scindat), agrarienii şi naţionaliştii şi care continuă să se prevaleze de legitimitatea Sovietului Suprem demis în 1996. Aceasta este structura cea mai la vedere a opoziţiei, dar şi cea mai heteroclită datorită diversităţii forţelor care o compun, respectiv Partidul Comunist al Belarusului, Partidul Femeilor”Nadejda”, “Hromada” social-democrată, Partidul Agrarian, Partidul Social-Democrat, partidul Civic Unit, Frontul Poporului din Belarus şi sindicatele. Opoziţia naţionalistă preferă să protesteze prin manifestaţii de stradă, în timp ce există încă din 1919 şi un guvern în exil al Partidului Poporului din Belarus, cu sediul în SUA şi condus de Zenon Pazniak, iar comuniştii luptă pe teren instituţional şi sindical. Pe 10 noiembrie 1997 o sută de personalităţi publice, inspirate de disidenţa din Cehoslovacia a anilor şaptezeci, au semnat Carta 97, care a întrunit aproape 100.000 semnături în vara anului 1998. În cadrul acesteia se remarcă primatul liberalilor regrupaţi în Partidul Civic Unit şi conduşi de H.Karpienka (şeful executiv al Sovietului Suprem demis de Al. Lukaşenko). Între forţele din opoziţie există disensiuni puternice, iar popularitatea acestora este destul de scăzută. Comuniştii şi agrarienii nu împărtăşesc valorile liberalilor şi nationaliştilor, alături de care au înfiinţat de nevoie Masa Rotundă şi au o audienţă mai mare la alegători, în special datorită strânselor legături cu sindicatele. Pentru moment, însă, opoziţia reunită a reuşit totuşi să organizeze ample manifestaţii de protest în capitala ţării, Minsk. Cu toate acestea, celelalte oraşe şi regiuni nu s-au raliat protestelor tinerilor din capitală, în special deoarece o mare parte a populaţiei îl susţine pe preşedintele Lukaşenko, care se bucură de o popularitate reală. 

Situaţia politică actuală

În ciuda poziţiei sale strategice şi a faptului că această ţară este un element cheie al tuturor politicilor de stabilizare în Europa centrală şi de est, Belarus nu a atras până de curând atenţia lumii internaţionale. Belarus, un stat de talia României şi având o populaţie comparabilă cu a Ungariei, cu un potenţial economic, cultural şi ştiinţific important, nu este prea cunoscut, ieşind în luminile rampei doar datorită “excentricităţilor” preşedintelui Lukaşenko. Acesta a institutit un regim atipic, pe cale l-a numit “socialism de piaţă” şi cu care speră să facă faţă provocărilor noii economii capitaliste mondializate.

În prezent, atmosfera politică în Belarus este tensionată.

Sistemul multipartid este în pericol. Deşi, în principiu, existenţa lor este recunoscută, conform constituţiei, în realitate, activitatea partidelor care se opun preşedintelui Lukaşenko este obstrucţionată. Unii lideri au fost nevoiţi să emigreze, fiind ameninţaţi cu arestarea, cum este cazul lui Zenon Poznyak, liderul unuia dintre cele mai consecvente şi radicale partide din opoziţie - Frontul popular din Belarus - aflat în prezent în Polonia. 

Ultimul parlament ales prin vot universal - al 13-lea Soviet Suprem - a fost dizolvat în 1996 în urma unui referendum organizat şi controlat de preşedintele Lukaşenko. Parlamentul a fost înlocuit cu un corp format numai din sprijinitori ai preşedintelui. Cu ocazia acestui referndum, Lukaşenko a schimbat şi constituţia din 1994. Noua constituţie, contestată de opoziţie, a definit o nouă lege electorală şi a permis extinderea termenului prezidenţial pentru Lukaşenko până în 2001.

Pentru a crea noi probleme, preşedintele belarus a emis un decret la 26 ianuarie 1999 prin care obligă partidele politice, sindicatele şi alte asociaţii publice să se reînregistreze.

Disputa constituţională între putere şi opoziţie este una dintre temele majore ale momentului. Occidentul, îngrijorat de o posibilă confruntare violentă dintre guvernul belarus şi opoziţie, a cerut rezolvarea disputei constituţionale la masa de negocieri. Domnul Hans-Georg Wieck, care conduce o misiune de observatori din partea OSCE, a declarat de curând: "Opoziţia nu sprijină idea unei mese rotunde, dar acestea [negocierile] sunt singurele mijloace verificate de a rezolva conflictul pe cale paşnică". Voci marcante din opoziţie, cum este fostul speaker al parlamentului, Stanislav Şuşkevici, consideră, însă, că masa rotundă nu are şanse în Belarus unde vocile neconformiste nu sunt auzite deloc sau auzite doar în rapoartele poliţiei.

În aprilie a.c. au fost organizate alegeri locale, de către putere, în vechiul stil sovietic. În 90% dintre circumscripţii a candidat doar o singură persoană. Opoziţia a boicotat aceste alegeri.

Între 6 -16 mai a.c. opoziţia a organizat alegeri prezidenţiale nerecunoscute de putere. Datele privind participarea şi rezultatul sunt confuze. Cert este că alegerile au eşuat şi datorită disensiunilor din sânul opoziţiei şi au fost declarate invalide chiar de comisia electorală înfiinţată de opoziţie.

OSCE care organizeză o întâlnire în România privind situaţia din Belarus -11-14 iunie a.c. - nu i-a invitat pe preşedintele parlamentului dizolvat, Simion Şaretski şi pe preşedintele comisiei electorale a opoziţiei, care a organizat alegerile prezidenţiale eşuate, Victor Hanciar, demonstrând că şi-a schimbat atitudinea şi nu estimează ca fructuoasă calea aleasă de aceştia pentru disputa constituţională.

Deşi opoziţia s-a activat în ultima perioadă şi intenţionează organizarea unui miting împotriva fascismului şi integrării cu Rusia la 20 iunie a.c. şi stabilirea unui guvern în exil, ea rămâne destul de slabă. Răsturnarea regimului Lukaşenko şi instaurarea unui regim democratic în Belarus este o perspectivă pe termen mediu, conform majorităţii analiştilor politici.

Datorită situaţiei parlamentare şi a rapoartelor Organizaţiei Amnesty International, la începutul lunii ianuarie 1998, Adunarea Parlamentară a Consiliului Europei a suspendat statutul de invitat special al Belarusului, declarând Constituţia din 1996 drept ilegală întrucât “nu respectă standardele democratice minime şi violează principiile separării puterilor şi statului de drept”. Raportul Organizaţiei Amnesty International din 1998 consemnează, printre altele, că autorităţile au închis anumite medii de masă independente, printre care şi ziarul Svaboda, decretele prezidenţiale violează sistematic garanţiile constituţionale pentru protejarea drepturilor omului, printre care libertatea de exprimare şi de întrunire, pun restricţii în privinţa asistenţei legale pentru deţinuţi, retrag licenţa de practică a juriştilor specializaţi în domeniul drepturilor omului şi permit detenţia suspecţilor pe termen de 30 zile fără a le permite să ia legătura cu exteriorul. De asemenea, s-a reintrodus pedeapsa cu moartea, conform căreia au fost executate 38 persoane în 1998. Au fost arestaţi sute de demonstranţi care sunt şi deţinuţi ilegal, violându-se libertatea de conştiinţă, iar în închisori se foloseşte tortura şi “camera de presiune” (exercitarea în detenţie de presiuni şi violenţe din partea unor condamnaţi asupra celor arestaţi, pentru a le înfrânge voinţa). La demonstraţia de protest din 2 aprilie 1997, poliţia a folosit metoda “screening” sau “radere”, respectiv baterea cu bastoane şi arestarea tuturor oamnilor care se aflau pe stradă, indifierent de vârstă sau sex. Profesorii universitari incomozi sunt trimişi la posturi în zonele cele mai afectate de exploziile de la Cernobîl. La televiziune nu se transmite decât imaginea preşedintelui Lukaşenko. Educaţia acestuia constă în absolvirea unui Institut Agrar, iar în perioada sovietică a fost instructor ideologic în armată.

Popularitatea lui Aleksandr Lukaşenko provine din faptul că populaţia, speriată de amploarea corupţiei şi a decăderii economice a ţării, a preferat reîntoarcerea la un regim dictatorial care să-i asigure minimum necesar, respectiv certitudinea că primeşte o leafă lunară, oricât de mică ar fi, şi siguranţa traiului de pe o zi pe alta. În comparaţie cu situaţia din Rusia, şi chiar din Ucraina, securitatea persoanelor şi a bunurilor este mai bine asigurată, întrucât mafiile sunt ţinute sub control. De asemenea, administraţia şi serviciul public funcţionează mai bine. Datorită paternalismului excesiv, strictei planificări economice de tip stalinist şi tradiţiilor egalitarismului social bine înrădăcinate (încă din 1905, deşi Belarusul a devenit republică sovietică în 1919) “dirijismul de zi cu zi” a fost bine primit de o mare parte a populaţiei, mai ales că peste 80% dintre întreprinderi şi-au ameliorat simţitor situaţia în anii 1997 şi 1998. Statul acordă credite cu dobândă preferenţială pentru construcţia de locuinţe, subvenţionează agricultura, întreprinderile, în special producătoare de bunuri de strictă necesitate. Toate acestea, ca şi o anumită politică externă asigură regimului o stabilitate reală. Învestiţiile străine importante au fost încurajate, deşi nu s-a făcut nici o privatizare în ţară. Astfel, firme ca Ford şi Coca-Cola au fost bine primite, iar micul trafic de frontieră ca şi firmele private autohtone, ai căror patroni sunt susţinători ai preşedintelui, sunt privite cu bunăvoinţă şi beneficiază de facilităţi – una peste alta, PIB-ul a crescut cu 10%.

Relaţiile externe au două faţete: pe de o parte sunt foarte încordate cu Occidentul, în special cu SUA, în ultimii ani existând un “balet” al ridicării acreditării diplomaţilor şi ambasadorilor şi de o parte şi de alta, mergându-se până la arestarea diplomaţilor americani de către Lukaşenko, iar Fundatia “Soros” a fost dată afară din ţară şi i s-au confiscat toate bunurile, dar şi cu Polonia, ţară care nu agrează actuala frontieră şi există în permanenţă nenumărate incidente şi frecuşuri – iar pe de altă parte există relaţii comerciale şi tratate de prietenie încheiate cu ţări ca Pakistanul, Iugoslavia, Irakul şi altele. Cu Rusia este o relaţie privilegiată, dar Uniunea Rusia-Belarus nu funcţionează decât pe hârtie datorită unor diferenţe de vederi fundamentale.

Regimul instituit de Lukaşenko este original în toate privinţele, fiind un ansamblu de elemente disparate, împrumutate din recenta istorie locală şi adaptate cerinţelor economice regionale şi interdependenţei mondializării. 

